Der arbejdes rundt om i landet på at bygge de nye supersygehuse. Men nu stiller flere sig kritisk over for, om man kan kalde det nye sygehus i Gødstrup ved Herning for et "supersygehus".

Region Midtjylland har ad flere omgange sparet på sygehusbyggeriet, så besparelserne til sammen løber op i cirka 650 millioner kroner ud af det samlede byggeri til 3,2 milliarder kroner.

Nu er endnu et spareforslag på bordet, hvor man ifølge beregninger kan spare 28 millioner kroner ved flytte trombolyseafdelingen fra Gødstrup til sygehuset i Viborg.

Det har fået kritikken til at hagle ned over regionrådsformand Anders Kühnau (S).

Praktiserende læge Hans Holmsgaard fra Thyborøn er også bekymret. Han mener, at hvis forslaget om at flytte behandlingen af blodpropper i hjernen fra Holstebro til Viborg, bliver til virkelighed, vil det true hans patienter på livet og alvorligt forringe sygehuset i Gødstrup:

- Man er godt i gang med at smadre det, som skulle have været et supersygehus, og som ender med at blive et sygehus, siger Hans Holmsgaard.

Læs også : Vestjysk supersygehus i store problemer: Økonomi og tidsplan skrider

Hele Venstre-gruppen i Region Midtjylland arbejder imod forslaget, som vil flytte behandlingen af akutte blodpropper, og SF-medlem Susanne Buch mener, at besparelserne - hvis de bliver gennemført i deres nuværende form - underminerer grundlaget for Gødstrup, som det supersygehus, det var tænkt at skulle være.

- Jeg er først og fremmest kritisk, fordi jeg er bange for, at forslaget er lig med patienter, der ikke bliver behandlet, lig med patienter der kan dø, og patienter der kan få varige mén, siger Susanne Buch.

Birgitte Forsom Sandal, ledende overlæge i Holstebro understreger, at sygehuset i Gødstrup fortsat vil være fuld funktionsdygtig, men at det vil komme til at gå ud over patientforløb, hvis akutneurologien bliver placeret i Viborg.

- Man fjerner en del af grundlaget for, hvordan Gødstrup skal fungere ved, at vi ikke er der. Det er vel nærmest på grund af os, at man har bygget den her fine helikopterlandeplads, siger hun med henvisning til, at nødvendigheden af en helikopterplads ikke er så stor uden afdelingen med akutneurologi.

Kühnau: Vestjylland får et godt hospital

Regionrådsformand Anders Kühnau (S) vil ikke kalde Gødstrup for et Supersygehus. Han mener, at hele begrebet er mærkeligt - også selv om han tidligere selv har omtalt Gødstrup som et supersygehus.

- Det er ikke mig, der har fundet på det begreb, men vi får et rigtig godt hospital i Vestjylland, siger Anders Kühnau.

Læs også : Fjernsyn og sengelamper må væk: Sygehusbyggeri står overfor endnu en sparerunde

Han peger på, at det er naturligt, at der sker ændringer i et sygehusbyggeri, når det er mange år, siden man planlagde det.

- Man må indse, at når man tegner et sygehus fem-ti år før, det står færdigt, så vil der ske ændringer. Det er uundgåeligt. Det er den faglige udvikling, der gør, at vi nu også anbefaler at samle neurologien, for det giver mening i Region Midtjylland. Det giver mening både fagligt og økonomisk, siger Anders Kühnau.